S บวกแรง 6% รับข่าวรุกลงทุนนิคมอุตฯ-โรงไฟฟ้า
S บวกแรง 6% รับข่าวรุกลงทุนนิคมอุตฯ-โรงไฟฟ้า ล่าสุดอยู่ที่ 2.06 บาท บวก 0.11 บาท หรือ 5.64% มูลค่าซื้อขาย 69.75 ล้านบาท
S บวกแรง 6% รับข่าวรุกลงทุนนิคมอุตฯ-โรงไฟฟ้า ล่าสุดอยู่ที่ 2.06 บาท บวก 0.11 บาท หรือ 5.64% มูลค่าซื้อขาย 69.75 ล้านบาท
11 มี.ค. 2564

ผู้สื่อข่าวรายงานว่า ราคาหุ้น บริษัท สิงห์ เอสเตท จำกัด (มหาชน) หรือ S ล่าสุด ณ เวลา 10.27 น. อยู่ที่ 2.06 บาท บวก 0.11 บาท หรือ 5.64% สูงสุดที่ 2.12 บาท ต่ำสุดที่ 2.02 บาท ด้วยมูลค่าซื้อขาย 69.75 ล้านบาท

ทั้งนี้ ราคาหุ้น S ปรับตัวขึ้น หลังจาก S เตรียมจัดตั้งบริษัทย่อยใหม่เพื่อเข้าลงทุนในธุรกิจนิคมอุตสาหกรรมและธุรกิจโรงไฟฟ้า โดย S แจ้งว่า ที่ประชุมคณะกรรมการบริษัท มีมติอนุมัติเพื่อนำเสนอต่อที่ประชุมสามัญผู้ถือหุ้น ประจำปี 2564 ของบริษัท เพื่อพิจารณาอนุมัติให้บริษัท เอส.ไอเอฟ. จำกัด (S.IF.) ซึ่งเป็นบริษัทย่อยที่บริษัทฯจะจะจัดตั้งขึ้นใหม่ โดยมีทุนจดทะเบียน 100 ล้านบาท และบริษัทถือหุ้น 99.99% ของจำนวนหุ้นที่ออกและจำหน่ายแล้วทั้งหมด เข้าซื้อหุ้นสามัญ 100% ในบริษัท ปาค์ค อินดัสตรี จำกัด (PIC), ซื้อหุ้นสามัญ 30% ในบริษัท อ่างทองเพาเวอร์ จำกัด  (ATP) รวมทั้ง การได้มาซึ่งสิทธิในการเข้าซื้อหุ้นสามัญไม่น้อยกว่า 30% ในบริษัท บี.กริม เพาเวอร์ (ราชบุรี)1 จำกัด และบริษัท บี.กริม เพาเวอร์ (ราชบุรี) 2 จำกัด จาก Prime Harvestment Ltd. รวมมูลค่ากว่า 3.8 พันล้านบาท
โดย PIC เป็นผู้ถือกรรมสิทธิ์ที่ดินขนาดประมาณ 1,790.56 ไร่ ซึ่งตั้งอยู่ที่ตำบลหลักฟ้า และตำบลไชยภูมิ อำเภอไชโย จังหวัดอ่างทอง สำหรับการพัฒนานิคมอุตสาหกรรมตามประกาศคณะกรรมการการนิคมอุตสาหกรรมแห่งประเทศไทยเมื่อวันที่ 27 เมษายน พ.ศ. 2563 โดยกำหนดมูลค่าชำระราคาค่าหุ้นสามัญเป็นเงินจำนวนประมาณ 510 ล้านบาทซึ่งแบ่งชำระตามข้อกำหนดการชำระเงิน (Milestone Payment)
ส่วน ATP เป็นผู้ประกอบธุรกิจการผลิตและจำหน่ายไฟฟ้าพลังงานความร้อนร่วม และไอน้ำที่มีสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย (EGAT) อายุสัญญา 25 ปี นับตั้งแต่วันที่เริ่มต้นซื้อขายไฟฟ้า (COD) โดยได้เริ่มเปิดดำเนินการเชิงพาณิชย์แล้วเมื่อวันที่ 4 พฤษภาคม พ.ศ. 2559 โดยกำหนดมูลค่าในการชำระราคาค่าหุ้นจากการเข้าทำรายการเป็นเงินจำนวนประมาณ 557 ล้านบาท